Egpaar van George met skietwonde in huis gevind | Netwerk24
Egpaar van George met skietwonde in huis gevind
Deur Jackie Kruger 07 Mei 2021 17:49
'n Egpaar is dood gevind in hul huis in Le Vallia, 'n bekende woonbuurt in George. Hulle het skietwonde gehad. Hul seun het op hulle afgekom.
Die egpaar se name is nie deur die polisie bekend gemaak nie. Kapt. Malcolm Pojie, polisiewoordvoerder, het by navraag aan Netwerk24 gesê die familie het die polisie versoek dat die egpaar se name eers weerhou word.
Die man (59) en sy 61-jarige vrou is Donderdag omstreeks 17:30 die laaste keer lewend gesien toe hul seun die huis in Fairwaysingel verlaat het, luidens die verklaring.
Toe die seun omstreeks 19:00 terugkeer, het hy in die slaapkamer op sy ouers se lyke afgekom.
Die polisie in Conville is telefonies ontbied. Speurders en forensiese deskundiges is dadelik na die huis en het dit vir leidrade gefynkam. Die polisie het die egpaar se lyke in die slaapkamer gevind, waar albei gelê het. Albei het skietwonde aan die kop gehad. 'n Vuurwapen is in dieselfde kamer gevind. Die polisie het op die vuurwapen beslag gelê en sal dit vir ballistiese toetse stuur.
Lykskouings is Vrydag gedoen, wat meer lig op die egpaar se dood sou werp, maar die uitslag is nog nie bekend nie. Geen verdere besonderhede is bekendgemaak nie.
Na verneem word, word die egpaar deur twee seuns oorleef en is die vrou 'n oudonderwyseres. Talle mense het op Facebook hul skok oor die voorval uitgespreek.